হ্যারি-রন-হারমাইওনি ফিরছে না। তবে ফিরছে তাদের জাদু-দুনিয়াটা। যদিও তাদের সময়ের প্রায় ৭৫ বছর আগের কথা। দেশও অন্য। ব্রিটেনের বদলে ১৯২৬ সালের নিউ ইয়র্কে ঘটছে এসব আজগুবি ঘটনা। তা নিয়েই আগামী ১৮ নভেম্বর মুক্তি পাচ্ছে হ্যারি পটার সিরিজের স্পিন অফ ‘ফ্যান্টাস্টিক বিস্টস অ্যান্ড হোয়্যার টু ফাইন্ড দেম’।
নামটা অবশ্য পটার-ভক্তদের অচেনা নয়। হগওয়ার্টসে পড়ার সময় হ্যারিদের এই নামের বই ছিল পাঠক্রমে। ‘কেয়ার অফ ম্যাজিক্যাল ক্রিচার্স’ বিষয়ে পড়ানো হতো এই বই। লেখক নিউট স্ক্যামান্ডার। সে-ই ছবির প্রটাগনিস্ট। অভিনয়ে অ্যাকাডেমি পুরস্কারপ্রাপ্ত এডি রেডমেন। মিনিস্ট্রি অফ ম্যাজিকে কর্মরত এই ম্যাজুয়োলজিস্ট নিউ ইয়র্ক পৌঁছয় ব্যাগ ভর্তি জাদুময় জীবজন্তু নিয়ে। তারা অবশ্য খুব তাড়াতাড়ি পালিয়ে গিয়ে সারা শহরে বেজায় গন্ডগোল পাকায়। তাদের ফের পাকড়াও করার গল্পই ছবির প্লট। ছবিতে এডি রে়ডমেন ছাড়াও অভিনয় করেছেন ক্যাথারিন ওয়াটারস্টন, ড্যান ফগলার, অ্যালিসন সুডোল, কলিন ফ্যারেল, স্যামান্থা মর্টনের মতো অভিনেতা।
নস্ট্যালজিয়ার ছোঁয়া
এ বছরই প্রকাশ হয়েছে ‘হ্যারি পটার অ্যান্ড দ্য কার্সড চাইল্ড’ বইটি। মঞ্চস্থ হয়েছে নাটকটিও। নাটক নিয়ে ভক্তেরা উচ্ছ্বসিত হলেও বই নিয়ে অনেকেই হতাশ, আগের ম্যাজিক আর পাওয়া যাচ্ছে না বলে। তবে ছবি নিয়ে পটারভক্তেরা অনেক বেশি আশাবাদী। তার মূল কারণ, ছবির গল্প লিখেছেন পটার-স্রষ্টা নিজেই। এমনকী, চিত্রনাট্যও জে কে রোওলিংয়ের। মূল সিরিজের থিম মিউজিক ব্যবহার করায় ভক্তদের নস্ট্যালজিয়াও চাঙ্গা হয়ে উঠেছে। প্রযোজক-পরিচালকের (ডেভিড হেম্যান, ডেভিড ইয়েট্‌স) জায়গায়ও পাওয়া গিয়েছে পুরনো টিমকে। 
নতুনের খোঁজে
তবে পুরনো ফ্র্যাঞ্চাইজির সঙ্গে মিল এটুকুই। গল্প সম্পূর্ণ অন্য যুগের। অভিনেতা এডি রেডমেন এ প্রসঙ্গে সম্প্রতি একটি সাক্ষাৎকারে জানিয়েছেন, বিশের দশকের সঙ্গে জ্যাজ, ন্যায়-অন্যায়, নিষিদ্ধ নেশা, গ্ল্যামার সবই জড়িয়ে থাকে। তাই সেগুলো ছবির চিত্রনাট্যেও প্রভাব ফেলেছে। তাছাড়াও হ্যারির দুনিয়ার চেয়ে নিউটের দুনিয়া অনেকটাই আলাদা। ব্রিটেনে যেখানে আম আদমিকে বলে মাগ্‌ল, নিউ ইয়র্কে তাঁদের নাম নো-ম্যাজ। ট্রেলার দেখে আন্দাজ করা যায়, নিউটের কাছের বন্ধুদের একজন তাদের মধ্যেই। 
ক্রেজ ফ্যাক্টর
২০১৩ সালে প্রথম ঘোষণা হয় এই ছবির কথা। তখন থেকেই ছবি নিয়ে কৌতূহল তৈরি হয়। রোওলিংও মাঝে মাঝেই ভক্তদের জন্য ছোট ছোট ক্লু দিতেন টুইটারে। মুখ্য চরিত্রে এডি রেডমেনের নাম জানার পর ভক্তদের উৎসাহ আরও বেড়ে যায়। কারণ ততদিনে অ্যাকাডেমি পুরস্কারটি ঝুলিতে পুরে ফেলেছেন এডি। এ বছর সান দিয়েগো কমিক-কনে প্রথম ট্রেলার মুক্তি পায় ছবির। তারপর থেকে ভক্তদের উন্মাদনা বাড়তেই থাকে। পটারমোর ওয়েবসাইটে নিয়মিত ট্রিভিয়া আপলোড হয়। সোশ্যাল মিডিয়ায় সারাক্ষণ ছবি নিয়ে চলছে নানা রকম আলোচনা। ‘ওয়ার্নার ব্রাদার্স’ ইতিমধ্যেই জানিয়ে দিয়েছে, ছবির নানা রকম মার্চেন্ডাইজ বাজারে চলে আসবে খুব তাড়াতা়ড়ি। তবে ছবির গুরুত্বপূর্ণ চরিত্রগুলোর ব্যবহার করা ওয়ান্ডের রেপ্লিকা ইতিমধ্যেই অনলাইনে বিক্রি শুরু হয়ে গিয়েছে। একটি ফ্যাশন স্টোর ‘ওয়ার্নার ব্রাদার্স’এর সঙ্গে হাত মিলিয়ে ছবির চরিত্রদের কস্টিউম অনুযায়ী নতুন লাইনও লঞ্চ করে ফেলেছে।
ভূতের ভবিষ্যৎ
জে কে রোওলিং এর মধ্যেই জানিয়ে দিয়েছেন, ‘ফ্যান্টাস্টিক বিস্টস...’এর আরও চারটে সিক্যুয়েল মুক্তি পাবে। দ্বিতীয়টার চিত্রনাট্যও প্রায় লিখে ফেলেছেন। তিন নম্বরের গল্প নিয়ে এখন ভাবনা-চিন্তা করছেন। দ্বিতীয় গল্পের প্রেক্ষাপট নাকি প্যারিস। খবরটা পাওয়ার পর থেকেই হইচই পড়ে গিয়েছে পটার-ভক্তদের মধ্যে। জানা গিয়েছে, এই সিরিজের মধ্যেও রয়েছে ভাল-খারাপের দ্বন্দ্ব। ভোল্ডেমর্টের মতোই আরও এক ভয়ঙ্কর ডার্ক উইজার্ডের উল্লেখ ছিল পটার সিরিজে— গ্রিন্ডেলওয়াল্ড। তাকে এক ঝলক দেখাও যাবে এই ছবিতে। পটার সিরিজ অনুযায়ী ভোল্ডেমর্টের চেয়েও তার ক্ষমতা অনেক বেশি ছিল। গোটা ইউরোপে অনাসৃষ্টি শুরু করেছিল গ্রিন্ডেলওয়াল্ড। তার বিনাশের পিছনে ডাম্বলডোরের বিরাট অবদান। ভক্তেরা আন্দাজ করছেন, ‘ফ্যান্টাস্টিক বিস্টস...’ সিরিজটা গ্রিন্ডেলওয়াল্ডের উত্থান ও পতন নিয়ে। দ্বিতীয় ছবিতে ফিরছেন এডি রেডমেন। সেটা তিনি নিজেই জানিয়েছেন। সঙ্গে থাকবেন জনি ডেপও! খবরটা পাওয়ার পর থেকেই জোর গুজব, তাঁকে গ্রিন্ডেলওয়াল্ডের চরিত্রেই কাস্ট করা হয়েছে। কতটা সত্যি, জানতে অপেক্ষা করতে হবে ভক্তদের। তবে আপাতত ধরে নেওয়া হচ্ছে, এই স্পিন অফ সিরিজও জমে যাবে!